Návrh

**VYHLÁŠKA**

**Ministerstva pôdohospodárstva Slovenskej republiky**

**z .................... 2007**

**o odbornom vzdelávaní, osvedčení o odbornej spôsobilosti na predaj prípravkov na ochranu rastlín alebo iných prípravkov a o osvedčení o odbornej spôsobilosti na aplikáciu prípravkov na ochranu rastlín a iných prípravkov**

Ministerstvo pôdohospodárstva Slovenskej republiky podľa § 33 písm. b) zákona č. 193/2005 Z. z. o rastlinolekárskej starostlivosti v znení zákona č. ......../2007 Z. z. ustanovuje:

§ 1

Táto vyhláška ustanovuje podrobnosti o

1. odbornom vzdelávaní odborne spôsobilých osôb,
2. osvedčení o odbornej spôsobilosti na predaj prípravkov na ochranu rastlín alebo iných prípravkov,
3. osvedčení o odbornej spôsobilosti na aplikáciu prípravkov na ochranu rastlín a iných prípravkov.

§ 2

(1) Odborné vzdelávanie pozostáva z teoretickej časti v rozsahu 20 hodín a praktickej časti v rozsahu osem hodín.

(2) Odborné vzdelávanie absolvuje ten, kto vykonáva v oblasti prípravkov na ochranu rastlín tieto činnosti:

1. ošetruje rastliny alebo rastlinné produkty prípravkami na ochranu rastlín alebo inými prípravkami (ďalej len „prípravok“) určenými na uvádzanie na trh,
2. riadi činnosť spojenú s prípravkami,
3. predáva prípravky,
4. používa mechanizačné prostriedky na ochranu rastlín,
5. ošetruje osivá, sadivá, železničné trate, letiská, diaľnice a verejnú zeleň prípravkami,
6. vykonáva dezinsekciu, dezinfekciu a deratizácia na účely ochrany rastlín alebo rastlinných produktov,
7. skladuje prípravky,
8. prepravuje prípravky,
9. kontroluje mechanizačné prostriedky na ochranu rastlín.

(3) Obsahom teoretickej časti sú

1. právne predpisy na úseku ochrany rastlín,
2. rozdelenie prípravkov,
3. používanie prípravkov vrátane integrovanej ochrany rastlín,
4. aplikácia prípravkov,
5. používanie mechanizačných prostriedkov na ochranu rastlín a ich údržba,
6. bezpečnosť a ochrana zdravia pri práci,
7. ochrana životného prostredia,
8. preprava a skladovanie prípravkov,
9. zneškodňovanie zvyškov prípravkov a prázdnych obalov,
10. vedenie záznamov,
11. základy poskytovania prvej pomoci.

(4) Obsahom praktickej časti je

1. používanie chrbtových postrekovačov,
2. používanie ramenných postrekovačov, rosičov a zahmlievačov,
3. používanie moričiek,
4. letecká aplikácia,
5. používanie granulovaných prípravkov alebo
6. zadymovanie skladov a rýchliarní.

§ 3

Vzor osvedčenia o odbornej spôsobilosti na predaj prípravkov na ochranu rastlín alebo iných prípravkov je uvedený v prílohe č. 1.

§ 4

Vzor osvedčenia o odbornej spôsobilosti na aplikáciu prípravkov na ochranu rastlín a iných prípravkov je uvedený v prílohe č. 2.

§ 5

Táto vyhláška nadobúda účinnosť ........... 2007.

Príloha č. 1

k vyhláške č. ..... / 2007 Z. z.

**VZOR**

**Názov poverenej organizácie:**

Podľa § 18 ods. 3 zákona č. 193/2005 Z. z. o rastlinolekárskej starostlivosti v znení zákona č. ........ /2007 Z. z

**vydáva**

**OSVEDČENIE**

o odbornej spôsobilosti na predaj prípravkov na ochranu rastlín alebo iných prípravkov

Číslo osvedčenia:

Meno a priezvisko držiteľa osvedčenia:

Dátum narodenia:

Adresa trvalého pobytu:

Osvedčenie je platné do:

Miesto vydania:

Vydané dňa:

podpis oprávnenej osoby

a odtlačok pečiatky

Príloha č. 2

k vyhláške č. ..... / 2007 Z. z.

**VZOR**

**Názor poverenej organizácie:**

Podľa § 18a ods. 2 zákona č. 193/2005 Z. z. o rastlinolekárskej starostlivosti v znení zákona č. ......../2007 Z. z.

**vydáva**

**OSVEDČENIE**

o odbornej spôsobilosti na aplikáciu prípravkov na ochranu rastlín alebo iných prípravkov

Číslo osvedčenia:

Meno a priezvisko držiteľa osvedčenia:

Dátum narodenia:

Adresa trvalého pobytu:

Rozsah osvedčenia:

Osvedčenie je platné do:

Miesto vydania:

Vydané dňa:

podpis oprávnenej osoby

odtlačok pečiatky